Β. ΠΑΠΑΓΕΩΡΓΟΠΟΥΛΟΣ: Με ιδιαίτερη χαρά λοιπόν άλλη μια φορά κοντά σας, κοντά στην αυτοδιοικητική οικογένεια, κοντά σε όλους εσάς που δουλεύετε πραγματικά 24 ώρες το 24ωρο, 365 μέρες τον χρόνο για να υπηρετείτε τον πολίτη. Κοντά σε εσάς που οραματίζεστε μία ευρωπαϊκού τύπου Αυτοδιοίκηση, κοντά σε εσάς που αγωνίζεστε για μια πραγματικά ειλικρινή αυτοδιοικητική μεταρρύθμιση. 


Ως Αντιπρόεδρος της Κεντρικής Ένωσης Δήμων και Κοινοτήτων, αισθάνομαι σήμερα ιδιαίτερα ευτυχής, θα έλεγα και ιδιαίτερα συγκινημένος, γιατί ίσως για τελευταία φορά μου δίνεται η δυνατότητα να απευθυνθώ σε 1.034 Δήμαρχους αυτής της χώρας. Την επόμενη φορά, αν υλοποιηθεί, αν προχωρήσει αυτή η υπόθεση του Καλλικράτη, πιθανότατα θα απευθυνόμαστε σε 370 Δημάρχους, εκ των οποίων οι μισοί, περίπου 150 θα είναι στη σημερινή αυτή αίθουσα και όλο αυτό το σχετικό σκεπτικό πρέπει να βαρύνει θα έλεγα κάποια στιγμή στη σκέψη σας. 


Μία διοικητική μεταρρύθμιση την οποία την εξήγγειλε η προηγούμενη κυβέρνηση και θα θυμάστε ότι τότε συνήλθαμε στο Συνέδριο της Κυλλήνης και πήραμε συγκεκριμένες αποφάσεις και βάλαμε συγκεκριμένες κόκκινες γραμμές και βάλαμε δύο συγκεκριμένες προϋποθέσεις και είπαμε ότι είναι casus belli οι συγκεκριμένες αυτές προϋποθέσεις στην τότε κυβέρνηση της ΝΕΑΣ ΔΗΜΟΚΡΑΤΙΑΣ και ποιες ήταν οι προϋποθέσεις για τον τότε Καποδίστρια 2; Ότι θα μας εμφανίσετε πριν από οποιαδήποτε συζήτηση, τη χωροθέτηση των νέων Δήμων και θα μας εμφανίσετε και τους νέους πόρους που θα στηρίξουν την καινούργια αυτή αυτοδιοικητική μεταρρύθμιση και δεν μας έφτανε αυτό, αλλά συγκαλέσαμε και άλλο ένα Συνέδριο με αποκλειστικό θέμα τη Διοικητική Μεταρρύθμιση εδώ στην πόλη των Αθηνών, επαναβεβαιώσαμε τους δύο όρους που είχαμε βάλει, τις δύο προϋποθέσεις που είχαμε βάλει στην Κυλλήνη και προσθέσαμε και μια τρίτη προϋπόθεση: ότι πριν από οποιαδήποτε συζήτηση, πρέπει η κυβέρνηση η τότε της ΝΕΑΣ ΔΗΜΟΚΡΑΤΙΑΣ, να εκκαθαρίσει, να ξεπληρώσει τα εκκρεμή οικονομικά ζητήματα που μας απασχολούσαν εκείνη τη στιγμή. 

Έτσι λοιπόν, άλλαξε η κυβέρνηση, βρισκόμαστε σήμερα σε ένα άλλο Συνέδριο των Αθηνών και θέλω να απευθυνθώ προς όλες τις κατευθύνσεις, προς όλα τα κόμματα, προς όλες τις παρατάξεις, προς όλους τους Συνέδρους και να τους πω ότι εκείνες τις τρεις προϋποθέσεις των συνεδρίων της αυτοδιοικητικής οικογένειας, δεν μπορεί να τις ξεχάσει κανένας, δεν μπορεί να τις απεμπολήσει κανένας. Ισχύουν και σήμερα ακριβώς αυτές οι τρεις προϋποθέσεις, που ομοφώνως είχαμε ψηφίσει στα Συνέδρια της Κυλλήνης και στο Συνέδριο των Αθηνών. 


Δεν μπορεί να αλλάζει η αυτοδιοικητική οικογένεια αποφάσεις σε κάθε κυβερνητική αλλαγή και τα λέω αυτά διότι πράγματι ο Υπουργός Εσωτερικών χθες με εξέπληξε, με εξέπληξε δυστυχώς δυσάρεστα, διότι ανέτρεψε τις τρεις ακριβώς αυτές αυτοδιοικητικές αποφάσεις, τις οποίες ψήφισε ο ίδιος όταν ήταν Δήμαρχος στην Πάρο και δεν νομίζω ότι μόνο η 3ετής παραμονή του στην αυτοδιοικητική οικογένεια του δίνει το δικαίωμα να απεμπολεί αυτές τις αυτοδιοικητικές ομόφωνες αποφάσεις. 


Τι μας είπε ο κύριος Ραγκούσης χθες; Ξεκίνησε από το καταπληκτικό ότι δεν είναι μείζον θέμα τα 331 εκατομμύρια ευρώ, οι οικονομικές δηλαδή εκκρεμότητες του σήμερα, συν τα 214 εκατομμύρια ευρώ που πρέπει να εισπράξουμε στο τέλος αυτού ακριβώς του μήνα. Δεν είναι μείζον ζήτημα. 


Είναι και παρά είναι, κύριε Ραγκούση, μείζον ζήτημα τα 550 εκατομμύρια ευρώ στην Τοπική Αυτοδιοίκηση. 

Δεν μας είπε επίσης τίποτα για το μέγα θέμα της χωροθέτησης, που είναι τεράστιο θέμα και casus belli κατά τις αποφάσεις τις δικές μας. 

Δεν μας μίλησε καθόλου για τους νέους πόρους και όχι μόνο δεν μας μίλησε, αλλά ξέρετε που ενέταξε το περίφημο ή διαβόητο πλέον Καλλικράτη; Στο πρόγραμμα σταθερότητας της Ελλάδας που στείλαμε προχθές στην Ευρωπαϊκή Ένωση. 


Αντιλαμβάνεστε τι σημαίνει αυτό; Ο Καλλικράτης μπήκε μέσα στις προτάσεις της Ελλάδας για τη σταθεροποίησή μας την οικονομική; Τι σημαίνει αυτό; Ότι η ελληνική κυβέρνηση όχι δεν είναι διατεθειμένη σήμερα  να δώσει τα 5,5 δισεκατομμύρια ευρώ που το ΙΤΑ,  το Ινστιτούτο Τοπικής Αυτοδιοίκησης, κάτω από την Προεδρεία του Συνταγματολόγου κυρίου Τσάτσου είπε ότι χρειάζεται η οποιαδήποτε μεταρρύθμιση στον τομέα της Τοπικής Αυτοδιοίκησης, αλλά το στέλνουν το πρόγραμμα στην Ευρώπη για να αποδείξουν ότι μέσα από τη μεταρρύθμιση αυτή θα υπάρξουν και οικονομίες και έτσι είναι μέγα επιχείρημα προς την Ευρώπη ότι θα στρώσουν τα οικονομικά του ελληνικού κράτους μέσα από τον Καλλικράτη, μέσα από την εφαρμογή της υποτιθέμενης αυτής αυτοδιοικητικής μεταρρύθμισης. 


Ενώ λοιπόν αυτή είναι η κατάσταση, μας έδωσε την προηγούμενη μόλις Δευτέρα η κυβέρνηση τη συγκεκριμένη έκθεση ιδεών των 50 σελίδων που έχετε όλοι μπροστά σας και εκεί με έκπληξη όλοι διαπιστώσαμε ότι δεν λέει τίποτα για τα περίφημα casus belli της Κυλλήνης, τότε που ήταν άλλη κυβέρνηση στην εξουσία, ούτε για το χωροταξικό, ούτε για τους νέους πόρους, ούτε βεβαίως για την επίλυση των τρεχόντων οικονομικών προβλημάτων. 


Δεν υπάρχουν κυρίες και κύριοι Σύνεδροι, σήμερα οι απαραίτητες προϋποθέσεις για να ξεκινήσουμε έναν σοβαρό διάλογο με την ελληνική κυβέρνηση πάνω στο συγκεκριμένο θέμα της αυτοδιοικητικής μεταρρύθμισης. 


Συγχρόνως, στις 50 αυτές σελίδες δεν διαβάζουμε απολύτως τίποτα για τις νέες αρμοδιότητες των νέων Δήμων. Θα διαβάσατε εκεί, γιατί γνωρίζω πάρα πολύ καλά ότι όλοι είστε επιμελείς και έχετε διαβάσει τις 50 αυτές συγκεκριμένες σελίδες, ότι μας πετάνε για καινούργιες αρμοδιότητες κάτι ρετάλια από αρμοδιότητες της σημερινής Νομαρχιακής Αυτοδιοίκησης, που όλοι λέμε ότι η σημερινή Νομαρχιακή Αυτοδιοίκηση είναι ένας θεσμός τελείως αποδυναμωμένος και από τις μη αρμοδιότητες της σημερινής Νομαρχιακής Αυτοδιοίκησης, θα μας πετάξουν και δύο, τρεις, τέσσερις, που τις αναγράφουν μέσα σε αυτό το κείμενο των 50 σελίδων. 


Δεν λέει επίσης τίποτα ο κύριος Ραγκούσης για το θέμα της κοστολόγησης. Ξέρετε τι σημαίνει κοστολόγηση; Ξέρετε πόσο χρονοβόρος διαδικασία είναι η κοστολόγηση; Θα μας δώσουν αύριο-μεθαύριο είκοσι, τριάντα ή πενήντα, ας είναι και δεύτερης κατηγορίες αρμοδιότητες. Μόνο για να κοστολογήσουμε αυτές τις αρμοδιότητες, χρειαζόμαστε μήνες, έτσι ώστε εν συνεχεία να μετακυλήσουμε προς την Τοπική Αυτοδιοίκηση τους αντίστοιχους οικονομικούς πόρους όπως το Σύνταγμα ορίζει. 

Επίσης, θα μου επιτρέψετε να πω ότι ο συντάκτης του συγκεκριμένου κειμένου και κατ’ επέκταση ο κύριος Ραγκούσης και κατ’ επέκταση η σημερινή ελληνική κυβέρνηση, νομίζει, έχει την αίσθηση ότι το πρόβλημα σήμερα της Τοπικής Αυτοδιοίκησης είναι αριθμητικό. Δεν αντιλαμβάνεται ότι το πρόβλημά μας είναι καθαρά ποιοτικό. Λέει το 1.034 άμα το κάνω 370, τελείωσαν όλα τα προβλήματα, χτύπησα και τη διαφθορά, αν είναι δυνατόν να λέγονται τέτοια λόγια από τους ιθύνοντες σήμερα, από τους κρατούντες σήμερα και θα λύσω τα προβλήματα αν το 1.034 το κάνω 370. Είναι αριθμητικό το πρόβλημα και αγνοούν την ευρωπαϊκή πραγματικότητα, αγνοούν ότι στη Γαλλία υπάρχουν 36.000 Δήμοι, αγνοούν ότι στη Γερμανία υπάρχουν 12.000 Δήμοι, αγνοούν ότι στην  Ιταλία και στην Ισπανία υπάρχουν 8.000 Δήμοι, αγνοούν ότι στη μικρή Αυστρία υπάρχουν 2.500 Δήμοι και σήμερα το πρόβλημα της Ελλάδας είναι οι 1.034 Δήμοι και άμα τους κάνουμε 370, θα το λύσουμε το αυτοδιοικητικό πρόβλημα. 


Δεν θα το λύσετε διότι το πρόβλημα δεν είναι αριθμητικό, το πρόβλημα είναι καθαρά ποιοτικό, είναι πρόβλημα αρμοδιοτήτων και πόρων. 


Από την άλλη την πλευρά δεν λένε απολύτως τίποτα για τις εθελοντικές συνενώσεις. Μιλούσαμε χρόνια ολόκληρα ότι πρώτα πρέπει να προϋπάρξει ένα στάδιο εθελοντικών συνενώσεων και μετά να πάμε στις καταναγκαστικές συνενώσεις. Το ξεχάσαμε το δικό μας αυτό επιχείρημα; Δεν θα υπάρξουν σε ορισμένες περιπτώσεις τοπικά δημοψηφίσματα; Εμείς οι ίδιοι λέγαμε για τον Προκόπη τον Παυλόπουλο «γιατί δεν φέρνεις τοπικά δημοψηφίσματα, δεν εμφανίζεις το συγκεκριμένο Προεδρικό Διάταγμα να πηγαίνουμε σε τοπικά  δημοψηφίσματα;» Τα ξεχάσαμε τα δικά μας τα λόγια; 


Το άλλο, θα εξαφανιστεί ο όρος ελληνική Κοινότητα από το ελληνικό λεξιλόγιο; Θα εξαφανίσουμε τις μαρτυρικές Κοινότητες από το λεξιλόγιο της Τοπικής Αυτοδιοίκησης και από τον παγκόσμιο χάρτη της Τοπικής Αυτοδιοίκησης; 


Αγνοούμε ότι στη Σουηδία, που την έχουμε ως πρότυπο Τοπικής Αυτοδιοίκησης, όλη αυτή η προσπάθεια η αυτοδιοικητική και της μείωσης του αριθμού των Δήμων, κράτησε  μια ολόκληρη 20ετία; Και εμείς μετράμε τις μέρες, την άλλη εβδομάδα θα μας εμφανίσεις τη χωροθέτηση, την παρά άλλη εβδομάδα θα μας εμφανίσεις τους πόρους, αλλιώς δεν συζητάμε, σε 35 μέρες από σήμερα γιατί έρχεται το Πάσχα, πρέπει να νομοθετήσουμε και  αν δεν προλάβουμε μετά το Πάσχα, προλαβαίνουμε με το καλοκαίρι... Είναι δυνατόν  στη Σουηδία να μιλάνε 20 χρόνια και εμείς να προσπαθούμε  σε 25 μέρες να λύσουμε τα κομβικά αυτά σημεία;


Βεβαίως, δεν λέει τίποτα μέσα στις 50 αυτές σελίδες, για το εκλογικό σώμα στο οποίο θα απευθυνθείτε και θα απευθυνθούμε. Μπορούμε να κάνουμε σοβαρή συζήτηση, να λέμε ότι δέκα μήνες θα πάμε σε εκλογές και να μην ξέρουμε το εκλογικό σώμα στο οποίο θα απευθυνθούμε και αντιλαμβάνεστε ότι υπονοώ το μέγα θέμα των μεταναστών, που σε συγκεκριμένους Δήμους υπάρχουν πάρα πολλοί μετανάστες και μπράβο τους, αλλά είναι δυνατόν να βαδίζουμε σε εκλογική διαδικασία χωρίς να γνωρίζουμε το εκλογικό σώμα; 


Βεβαίως, δεν λέει τίποτα για τη μισή Ελλάδα, διότι η μισή Ελλάδα είναι η Αττική και η Θεσσαλονίκη. Λοιπόν, δεν λέει απολύτως τίποτα για τη μητροπολιτική διακυβέρνηση που απασχόλησε σε δύο τουλάχιστον Συνέδριά μας την αυτοδιοικητική οικογένεια. Μάλλον λέει κάτι. Ξέρετε πόσες λέξεις αφιερώνονται στο συγκεκριμένο αυτό πόνημα των 50 σελίδων για τη μισή Ελλάδα, για τη μητροπολιτική διακυβέρνηση; Αφιερώνονται ακριβώς 14 λέξεις. Θα μου επιτρέψετε να σας τις διαβάσω και όποιος καταλάβει, να έρθει να μου εξηγήσει τι εννοεί. 


Λέει λοιπόν μέσα στο συγκεκριμένο αυτό κείμενο, για τη μισή Ελλάδα:


«Ειδικά στην Αττική και τη Θεσσαλονίκη, αντιμετωπίζονται με ειδικές ρυθμίσεις τα θέματα μητροπολιτικού χαρακτήρα.»


Τέλος. Να σηκωθεί λοιπόν κάποιος Υπουργός της σημερινής κυβέρνησης, να μου πει ποιες είναι αυτές οι ειδικές ρυθμίσεις που θα ρυθμίσουν όλα τα θέματα μητροπολιτικού χαρακτήρα στη μισή Ελλάδα. Σε όλη την Αττική και σε όλο το πολεοδομικό συγκρότημα Θεσσαλονίκης ή πολύ χειρότερα όπως θα εξηγήσω ευθύς αμέσως, στην Περιφέρεια Κεντρικής Μακεδονίας.

Αλήθεια, υπάρχει τέτοια ένδεια προτάσεων; Υπάρχει τέτοια ένδεια θέσεων; Είμαστε τόσο απροετοίμαστη για τη μισή Ελλάδα και έχουμε το θάρρος, για να μη βάλω και ένα «ρ» και πω το θράσος, να εμφανίζουμε πρόταση 50 σελίδων και να αγνοούμε το συγκεκριμένο και μέγα αυτό θέμα; Ή ποιος φοβάται τις σημερινές αυτοδιοικητικές διοικήσεις σε Αθήνα και Θεσσαλονίκη και προσπαθεί εδώ να μας  φέρει καινούργια πρότυπα; Διότι σχεδιάζουν μητροπολιτική διοίκηση σε όλη την Αττική και σχεδιάζουν και μητροπολιτική διοίκηση σε όλη την Κεντρική Μακεδονία και βρίσκονται εδώ μέσα αυτοδιοικητικοί άνθρωποι οι οποίοι χειροκροτούν. Χειροκροτούν τι; Τη μεταφορά αρμοδιοτήτων από τον Α’ Βαθμό Αυτοδιοίκησης στον Β’; Αυτό είναι παγκόσμιο παράδοξο. Είναι δυνατόν να αφαιρούν αρμοδιότητες από τον Α’ Βαθμό Τοπικής Αυτοδιοίκησης, να το πηγαίνουν στον Β’ Βαθμό και να τους χειροκροτούμε από πάνω; Ή ορισμένοι από την αυτοδιοικητική μας οικογένεια να εισηγούνται ακριβώς αυτό, να φεύγουν οι αρμοδιότητες από τον Α’ Βαθμό και να πηγαίνουν στο Β’; Έλεος! 


Εγώ σε λίγο θα διαβάσω συγκεκριμένα κείμενα τελείως περιληπτικά, αλλά εδώ δίπλα μου κάθεται ο αγαπητός φίλος, ο κύριος Κοιμήσης, ο αρχηγός της αντιπολίτευσης σήμερα στην Κεντρική Ένωση Δήμων και Κοινοτήτων και σε μια ομιλία του την οποία την χειροκρότησα, ξέρετε τι είπε; «Μα τι είναι αυτά τα παραμύθια για μητροπολιτική διοίκηση; Δεν έχετε δει τι συμβαίνει στην Ευρώπη; Δεν έχετε δει...» λέει ο κύριος Κοιμήσης στα γραπτά του «...πως διοικείται η Ρώμη; Πώς διοικείται το Παρίσι; Πώς διοικείται το Λονδίνο; Πώς διοικείται το Βερολίνο και η Στουτγάρδη; Όλες οι αρμοδιότητες στο Δήμο. Στο Δήμο του Βερολίνου, στο Δήμο του Λονδίνου, στο Δήμο των Παρισίων, στο Δήμο της Ρώμης.»

Ποια πειράματα λοιπόν τώρα θέλουμε να φέρουμε εδώ στην πατρίδα μας; Επειδή είναι ο Κακλαμάνης στην Αθήνα και ο Παπαγεωργόπουλος στη Θεσσαλονίκη, θέλουμε τις μητροπολιτικές λειτουργίες να τις πάμε στην Αττική, στη Κεντρική Μακεδονία ή να τις μεταφέρουμε στη Σουηδία και στη Βουλγαρία; Είναι δυνατόν να σκεφτόμαστε με  αυτόν τον τρόπο, όταν υποτίθεται ότι σχεδιάζουμε για τα 50 και για τα 100 χρόνια; 
Τέλος, πάλι σε αυτό το θέμα, πού είναι η περίφημη αρχή της εγγύτητας και της επικουρικότητας. Όταν αρχίζουμε και μιλάμε επιστημονικά εδώ μέσα, κάθε τρεις και δύο αναφερόμαστε στην Ευρωπαϊκή Χάρτα  και λέμε η αρχή της εγγύτητας και η αρχή της επικουρικότητας. Όταν λοιπόν πηγαίνουν οι μητροπολιτικές λειτουργίες στο δεύτερο απίθανο βαθμό, πού είναι η αρχή της εγγύτητας; Δηλαδή ότι πρέπει η εξουσία να μεταφερθεί, οι αποφάσεις να λαμβάνονται δίπλα ακριβώς στον πολίτη, όταν τον απομακρύνουμε στους 13 Περιφερειάρχες; Πού είναι η αρχή της επικουρικότητας, ότι όλες δηλαδή οι αρμοδιότητες, όλες οι ανάγκες της τοπικής κοινωνίας ανήκουν, είναι αρμοδιότητα όλες οι τοπικές υποθέσεις στην Τοπική Αυτοδιοίκηση και επικουρικώς έρχονται όλες οι άλλες Αρχές και το κράτος εκεί που δεν μπορεί η Τοπική Αυτοδιοίκηση να παρέμβει και να επιλύσει το πρόβλημα;

Όποτε λοιπόν κάνουμε επιστημονικές ομιλίες, αναφερόμαστε σε αυτές τις ευρωπαϊκές αρχές και όταν μιλάμε εδώ τις ξεχνάμε;

Όμως, καθώς βαδίζω προς το τέλος και τι εξευτελισμός της πανέμορφης αυτής λέξης, της διαβούλευσης, είναι αυτή η οποία και εδώ μέσα επαναλαμβάνεται αλλά και περιγράφεται μέσα στο συγκεκριμένο αυτό κείμενο των 50 σελίδων; Διαβούλευση για τα μικρά, για ανούσια και αυτονόητα και αποφασίζουμε και διατάζουμε για τα μεγάλα και τα τρανά; 

Ξέρετε τι λέει μέσα εδώ; Αποφασίσουμε και διατάσσουμε επτά Διοικήσεις σε όλη την Ελλάδα. Ούτε 8, ούτε 18. Δεν το συζητάμε αυτό. Αποφασίσουμε και διατάσσουμε 13 οι Περιφέρειες. Εγώ θα πω 23. Αυτό δεν θα το βάλουμε στη διαβούλευση; 370 οι Δήμοι. Εγώ λέω 1.034, για παράδειγμα, για συζήτηση. Δεν θα το συζητήσουμε το θέμα αυτό; Τι θα με παίξεις 368 και 372; Όχι. 

Μητροπολιτική Διοίκηση. Εγώ δεν δίνω εξουσιοδότηση σε κανέναν  Υπουργό και σε καμία κυβέρνηση να διαβουλευτεί με τον εαυτό της και να μας εμφανίσει εν συνεχεία τι καθεστώς θα ισχύσει στη μισή Ελλάδα. Άρα ούτε και αυτό στη διαβούλευση. 
Αποφασίσουμε και διατάσσουμε άμεσα να το κάνουμε νομοσχέδιο σε ένα-ενάμιση μήνα. Αποφασίσουμε και διατάσσουμε για το εκλογικό σώμα, δεν το ξέρετε το εκλογικό σώμα. Αποφασίσουμε και διατάσσουμε για το εκλογικό σύστημα. Είχαμε 42%, τώρα δεν μας ρωτάνε, πάνε 50% και μία ψήφο. Αποφασίσουμε και διατάσσουμε για τις Δημοτικές Επιχειρήσεις. Λέει, θα καταργήσουμε 4.000 Δημοτικές Επιχειρήσεις. Εγώ θέλω 14.000, θέλω 1, θέλω καμία. Αυτό δεν θα το βάλουμε στη διαβούλευση. Και τι θα γίνουν οι απολυμένοι στις Δημοτικές Επιχειρήσεις; 

Έτσι λοιπόν, αντιλαμβάνεστε ότι είναι κοροϊδία εδώ μέσα να μιλάμε για διαβούλευση. Καμία διαβούλευση. Διαβούλευση στα μικρά και αποφασίσουμε και διατάσσουμε στα μεγάλα και στα τρανά. 

Κυρίες και κύριοι, όλα αυτά τα οποία σχεδιάζονται  σε κλειστά γραφεία, έχουν οδηγήσει θα έλεγα στο σημερινό φαινόμενο όπου η κυβέρνηση είναι πλήρως εκτεθειμένη, διότι σε τρεισήμισι ακριβώς μήνες που έχουμε την καινούργια κυβέρνηση και μακάρι, μέσα από την καρδιά μου λέω να επιτύχει, υπεξαίρεσε 331 εκατομμύρια ευρώ από την Αυτοδιοίκηση και δεν είναι διατεθειμένη να μας δώσει και 214 τέλος του μηνός. Άρα σε 4 μήνες, 550 εκατομμύρια ευρώ και αυτό για εμένα είναι casus belli.


Το δεύτερο, το είπαν δυο-τρεις, έναν προϋπολογισμό για το 2010 που μας μείωσε τους ΚΑΠ κατά 4,2%, μας μείωσε τη ΣΑΤΑ κατά 20%, εξαφάνισε την μεγάλη μας επιτυχία που είχαμε πάει από 50% σε 90% τα τέλη των αυτοκινήτων, το ξανακατεβάσαμε στο 50% και δεν βάζει ούτε ένα ευρώ για την περίφημη αυτή Διοικητική Μεταρρύθμιση μέσα στο 2010. 

Επισήμως λοιπόν η κυβέρνηση από τη μία πλευρά λέει ότι θα καλύψουμε τους πόρους της Διοικητικής Μεταρρύθμισης και πάλι επισήμως από την άλλη την πλευρά μέσα στον προϋπολογισμό, δεν βάζει ούτε ένα ευρώ για τον περίφημο Καλλικράτη και βεβαίως μας βάζει – όπως προείπα – και στο περίφημο αυτό πρόγραμμα σταθεροποίησης. 

Συγχρόνως – και εδώ θέλω να μου επιτρέψετε και αυτή την παράγραφο – να πω ότι η αντιπολίτευση μέσα στην ΚΕΔΚΕ, όπου καταβάλλουμε τεράστιες προσπάθειες πραγματικά, να παίρνουμε ομόφωνες αποφάσεις με μικρογυρίσματα πίσω-μπρος, χειροκροτεί σήμερα την συγκεκριμένη αυτή προσπάθεια – σε εισαγωγικά – μεταρρύθμισης. Υπάρχει όμως η ιστορία, υπάρχουν γραπτά, υπάρχουν οι ομιλίες του κυρίου Κουκουλόπουλου, υπάρχουν οι ομιλίες του κυρίου Κοιμήση.

Τι έλεγε λοιπόν στην Λάρισα, όταν η δική μας παράταξη επιχείρησε να ξεκινήσει εσωτερικό διάλογο. Όχι διάλογο με την κυβέρνηση, μεταξύ μας να συζητήσουμε για Διοικητική Μεταρρύθμιση. Τότε η αντιπολίτευση μέσα στην Κεντρική Ένωση Δήμων και Κοινοτήτων, στο Συμβούλιο της Λάρισας, αποχώρησε. Δεν μας έδωσε το δικαίωμα ούτε εσωτερική συζήτηση να κάνουμε, εάν η κυβέρνηση δεν κάλυπτε τις προηγούμενες τρεις προϋποθέσεις που σας έλεγα ακριβώς και ο κύριος Κουκουλόπουλος – έχω εδώ τα πρακτικά – λέει: είναι απόφαση των συνεδρίων μας. Τίθεται απαράβατος όρος, το θέμα των οικονομικών άμα δεν λυθεί, δεν ξεκινά ούτε ο εσωτερικός διάλογος. Αν είναι να συνενώσουμε – έλεγε ο κύριος Κουκουλόπουλος – τα χρέη μας, τότε δεν αξίζει τον κόπο. Σήμερα αξίζει τον κόπο, αν συνενώσετε τα χρέη σας; Κατέληγε ο κύριος Κουκουλόπουλος: δεν θα οδηγηθούμε εμείς της Αυτοδιοίκησης ως Ιφιγένεια, ως πρόβατα επί σφαγή. Δεν μας επέτρεπε τον εσωτερικό διάλογο.

Ο κύριος Κοιμήσης, ο καλός φίλος, για το Χωροταξικό, σήμερα τα βρήκε όλα ωραία. Ξέρετε τι υπάρχουν στα κείμενα της Τοπικής Αυτοδιοίκησης, τι είπε ο κύριος Κοιμήσης στη Λάρισα; Σας διαβάζω λέξη προς λέξη. Χωροταξικό: οδηγούμαστε σε μία μελέτη του ΙΤΑ, που θα ήμουν ειλικρινά πολύ περίεργος, ποιος επιστήμονας υπέγραψε αυτό το κείμενο; Ποιος επιστήμονας βάζει την υπογραφή του κάτω από αυτή τη λεγόμενη πρόταση Χωροταξίας του ΙΤΑ; Σήμερα έρχεται ο κύριος Υπουργός και λέει: βάσει της μελέτης του ΙΤΑ, εκεί θα προχωρήσω συν 5% – 10% στην χωροθέτηση των νέων Δήμων και είχε αποκηρύξει την μελέτη του ΙΤΑ ο κύριος Κοιμήσης και κατ’ επέκταση όλη η αντιπολίτευση.

Ξέρετε τι έλεγε ο κύριος Κοιμήσης για το τι κρύβεται πίσω από τις συνενώσεις, πίσω από το 370; Ακούστε τι έλεγε: μέχρι το 2015, θα εντείνονται οι ενδοπεριφερειακές ανισότητες. Πρέπει λοιπόν να τελειώνουμε με τις ενοχλητικές φωνές των Κοινοταρχών και Δημάρχων που πιέζουν για αποκέντρωση της εξουσίας και έργα στην Περιφέρεια. Αυτή είναι η ιστορία. Είναι σχεδιασμένο το σύστημα αυτό. Κατηγορούσε λοιπόν την κεντρική εξουσία ότι για να κλείσει το στόμα των Δημάρχων και των Κοινοταρχών, για αυτό θέλει να μειώσει τον αριθμό τον 1.034. Σήμερα λέει διαφορετικά. Πανάκεια το 370.

Ένα τελευταίο για τις Μητροπολιτικές Διοικήσεις. Αυτό που είπα προηγουμένως, αλλά το διαβάζω. Το Παρίσι, το Λονδίνο, η Στουτγάρδη, το Βερολίνο. Ένας Δήμος. Αυτό το μοντέλο πρέπει να φέρουμε και στην πατρίδα μας και σήμερα όχι ένας Δήμος αλλά όλη η Περιφέρεια, Αττικής 122 Δήμοι και όλη η Περιφέρεια Κεντρικής Μακεδονίας άλλοι τόσοι Δήμοι και είναι απολύτως εκτεθειμένος – και κλείνω, κυρίες και κύριοι συνάδελφοι – και ο ίδιος ο Πρωθυπουργός της χώρας, ο Γιώργος Παπανδρέου, ο οποίος στο συνέδριο της Κυλλήνης – και εδώ υπάρχουν τα γραπτά – είπε: προειδοποιώ την κυβέρνηση να μην επιχειρήσει μια νέα εξαπάτηση της Τοπικής Αυτοδιοίκησης και των πολιτών, χωρίς τις οικονομικές και άλλες προϋποθέσεις, όπως είναι η Χωροταξία, μετά από διάλογο, η χρηματοδότηση και λοιπά. Άρα τότε θέλαμε την Χωροταξία σαν προϋπόθεση, πριν από τον διάλογο. Τώρα να ολοκληρώσουμε τον διάλογο, να συμφωνήσουμε και σε μια αποδυναμωμένη Τοπική Αυτοδιοίκηση, αυτοδιοικητική οικογένεια, να τους φέρουμε καπέλο και την Χωροταξία. 

Έλεγε επίσης ο κύριος Γιώργος Παπανδρέου και για το πώς πρέπει να αντιμετωπίσουμε τα οικονομικά προβλήματα και έλεγε: είναι προφανές ότι πριν από την έναρξη μιας νέας διοικητικής μεταρρυθμιστικής προσπάθειας, δεν μπορεί παρά να αντιμετωπιστούν τα σημερινά οικονομικά προβλήματα της Αυτοδιοίκησης. Άρα λοιπόν τι μας έλεγε ο κύριος Ραγκούσης χτες; Ότι δεν είναι μείζον θέμα τα 331 εκατομμύρια και 214. Δεν άκουσε τι έλεγε ο Πρωθυπουργός του, ο αρχηγός του ο Γιώργος ο Παπανδρέου; Ότι είναι προϋπόθεση η επίλυση των σημερινών προβλημάτων.

Έτσι λοιπόν θα έλεγα ότι δεν έχουν σήμερα το δικαίωμα να καλούν την αυτοδιοικητική μας οικογένεια να κάνει πραγματικά κολοτούμπα, διότι αν εδώ μέσα αποφασίσουμε κάτι διαφορετικό από αυτό το οποίο είχαμε αποφασίσει στο συνέδριο της Κυλλήνης και της Θεσσαλονίκης και των Αθηνών, πραγματικά θα είναι μία κολοτούμπα για το κακό της Τοπικής Αυτοδιοίκησης.

Τέλος – και κλείνω – είναι αδιανόητο σε ένα Επιχειρησιακό Σχέδιο να το ονομάζουμε, χρησιμοποιούμε το όνομα της πατρίδας μας. Είναι ντροπή ένα – να μην το χαρακτηρίσω – οικονομικό σχέδιο στήριξης της αυτοδιοικητικής μας προσπάθειας, να ονομάζεται ΕΛ.Α.Δ.Α. Μπορεί για κάποιους να είναι μικρό, για κάποιους όμως είναι πάρα πολύ σημαντικό. Να αλλάξουν όνομα, να το κάνουν Φειδίας, να το κάνουν Ιφιγένεια, να το κάνουν όπως θέλουν, αλλά όχι ΕΛ.Α.Δ.Α.

Κυρίες και κύριοι, η Τοπική μας Αυτοδιοίκηση βρίσκεται σε μια πάρα πολύ κρίσιμη καμπή. Σας καλώ σε έναν συνεχή και ωραίο και μεγάλο, κοινό θα έλεγα αγώνα, για τα ιδανικά αυτά τα οποία υποστηρίξαμε όλα τα τελευταία χρόνια, είτε είχαμε κυβέρνηση ΝΕΑΣ ΔΗΜΟΚΡΑΤΙΑΣ, είτε είχαμε κυβέρνηση ΠΑΣΟΚ. Έτσι μόνο θα αποδείξουμε ότι πάνω από τη ΝΕΑ ΔΗΜΟΚΡΑΤΙΑ, πάνω από το ΠΑΣΟΚ, το ΚΚΕ, το ΛΑΟΣ, τα κόμματα, τον ΣΥΝΑΣΠΙΣΜΟ, έχουμε εμείς μέσα στην καρδιά μας και στην ψυχή μας την Αυτοδιοίκηση και ότι αποκλειστικά και μόνο αυτή υπηρετούμε.

Το δια ταύτα δηλαδή είναι, κυρίες και κύριοι, ότι θα πρέπει να παραμείνουμε σταθεροί στις καθαρά αυτοδιοικητικές μας θέσεις που αναπτύχθηκαν με ενάργεια και στην Κυλλήνη και στην Θεσσαλονίκη και στην Αθήνα. Για εμάς, για εμένα, όλες αυτές οι αποφάσεις είναι κόκκινη γραμμή. 

Σας ευχαριστώ πάρα πολύ. 

